Per Clausen (EL), 2007-05-11:
Set fra Enhedslistens udgangspunkt er det sådan, at når man kan konstatere, at der blandt unge, særlig blandt unge piger, er en stigning i antallet af selvmordsforsøg, så er der tale om nogle grundlæggende problemer, som vi må behandle meget alvorligt, og som det her forslag selvfølgelig kun er et delelement i.
Men sådan opfatter jeg jo også at forslagsstillerne selv har beskrevet det.
Det er klart, at når vi er i den situation, hvor velfærden tilsyneladende eller i hvert fald velstanden er større end nogensinde, hvor man taler meget om, at de unge har uanede muligheder for valg, og der alligevel sker den her stigning i selvmord, så må man jo gå ind og prøve at se på, om det måske alligevel er sådan, at den måde, vi har indrettet rammerne for unge menneskers liv på i dag, er ekstremt konkurrenceudsat, ekstremt påvirket af nogle krav om at leve op til en lang række normer og værdier, som kan være svære at leve op til, og at friheden måske i virkeligheden er meget, meget stramt reguleret, altså muligheden for at udfolde et liv i Danmark i dag, hvis man er ung, et liv, som er anderledes og på nogle måder befinder sig i marginalerne i forhold til det normale og det karriereorienterede.
De rammer er måske i virkeligheden blevet væsentligt reduceret i de senere år.
Det synes jeg der er brug for en meget seriøs diskussion om.
Det handler jo også om, hvilke udfoldelsesmuligheder man vil give ungdommen, også den del af ungdommen, der udfolder sig på en måde, som falder uden for den borgerlige normalitet og uden for det, som betragtes som fornuftigt og karriereorienteret.
Det er sådan set det ene og det vigtige, og det betyder selvfølgelig også, at når man snakker om selvmord og mængden af selvmord, er det i en kompleks sammenhæng, hvor der jo ikke findes et svar, som løser alle problemer.
Det var det indledende, bare for at anbringe hele det her forslag i den sammenhæng.
Derudover er det selvfølgelig også fornuftigt at gøre det vanskeligt at begå selvmord.
Et selvmordsforsøg kan jo ske på baggrund af mere eller mindre grundige overvejelser, og der sker også selvmordsforsøg, som faktisk ikke handler om et ærligt ønske om at dø, men snarere om at påpege, at man befinder sig i en meget vanskelig og truende og ubehagelig situation.
Og så er det uheldigt at give folk adgang til metoder til at begå selvmord med, som måske oven i købet kan føre til, at man får en usædvanlig langvarig og pinefuld død.
Det er der al mulig grund til at gribe ind over for.
Det er i øvrigt også en grund til at sige, at vi gør den beslutning så besværlig på alle måder som overhovedet muligt.
Derfor har vi i udgangspunktet meget sympati for det beslutningsforslag, der her ligger fra Det Radikale Venstre.
Vi vil i hvert fald gerne deltage i en drøftelse af, hvordan man kan reducere mulighederne for at komme i besiddelse af præparater, som kan bruges til selvmord, sådan at man gør det så besværligt som muligt.
Et eller andet sted har vi måske lidt svært ved at forstå, hvad den dybere fidus er i, at man kan købe de her forskellige smertestillende præparater i meget store dunke, som så kan stå på ens køkkenbord eller køleskab, eller hvor fanden man, undskyld, nu kan finde på at anbringe de her ting.
Jeg beklager meget.
Formanden behøver ikke gribe ind, jeg er godt klar over, at det var galt.
Det synes vi sådan set ikke at der er nogen fornuftig grund til.
Vi synes, det kan være meget rimeligt, at man kun har mulighed for at købe ind til et mindre forbrug, medmindre man lider af nogle alvorlige lidelser, som gør, at man har brug for smertestillende midler i større udstrækning.
Alt i alt er vi meget positive over for Det Radikale Venstres beslutningsforslag og vil gerne indgå konstruktivt i udvalgsarbejdet ud fra den erkendelse, at det her ikke løser de bagvedliggende, grundlæggende problemer, der gør, at mennesker kommer i en situation, hvor de enten får lyst til at begå selvmord eller i hvert fald får lyst til at foretage en så dramatisk handling for at gøre opmærksom på, at de har det meget skidt.